Numeri 5 | Beibele Inthaneteng | Phetolelo ya Lefase le Lefsa
5 Jehofa a iša pele a bolela le Moshe a re:
2 “Laela bana ba Isiraele gore motho yo a swerwego ke lephera ba mo ntšhetše ka ntle ga mešaša,+ ba ntšhe yo mongwe le yo mongwe yo a nago le bolwetši bja go ediša+ le yo mongwe le yo mongwe yo a sa hlwekago ka baka la go kgwatha setopo.+
3 E ka ba e le yo motona goba yo motshadi, le ba ntšhetše ka ntle. Le ba ntšhetše ka ntle ga mešaša+ gore ba se šilafatše+ mešaša ya bao ke dulago gare ga bona.”+
4 Bana ba Isiraele ba dira bjalo, ba ba ntšhetša ka ntle ga mešaša. Bana ba Isiraele ba dira feela bjalo ka ge Jehofa a boletše le Moshe.
5 Jehofa a tšwela pele a bolela le Moshe a re:
6 “Botša bana ba Isiraele o re: ‘Ge e le monna goba mosadi yo a ka dirago le ge e le sefe sa dibe tšeo batho ba di dirago ka gore a se botegele nna Jehofa, motho yoo o na le molato.+
7 A ipobole+ dibe tša gagwe tšeo a di dirilego, a lefe molato wa gagwe ka botlalo, a be a oketše ka karolo ya bohlano ya tefo yeo+ ke moka a e nee yoo a mo fošeditšego.
8 Ge e ba yo a fošeditšwego a hwile gomme go se yo a tswalanego le yena kgauswi yo a ka newago tefo yeo ya molato, gona tefo yeo e bušetšwago go Jehofa e be ya moperisita, ka ntle le kgapa ya poelano yeo moperisita a tlago go mo direla poelano ka yona.+
9 “‘Meneelo ka moka+ e tšwago dilong tšohle+ tše kgethwa ya bana ba Isiraele yeo ba tlago go e nea moperisita, e be ya moperisita.+
10 Dilo tše kgethwa tša motho yo mongwe le yo mongwe e tla dula e le tša gagwe. Eng goba eng yeo motho yo mongwe le yo mongwe a ka e neago moperisita, e be ya moperisita.’”
11 Jehofa a iša pele a bolela le Moshe a re:
12 “Bolela le bana ba Isiraele o ba botše o re: ‘Mosadi yo a nyetšwego a ka aroga ka gore a se botegele monna wa gagwe,+
13 gomme a robala+ le monna yo mongwe, ke moka seo sa utega mahlong a monna wa gagwe+ sa ba sa dula se sa tsebje. Le ge mosadi yoo a itšhilafaditše, ga go bohlatse bja go mo latofatša ka ge a se a swarwa.
14 Eupša, le ge monna yoo a ka tsenwa ke moya wa lehufa+ gomme a belaela potego ya mosadi wa gagwe yoo ge e le gabotse a itšhilafaditšego, goba e le ge monna wa gagwe a tsenwe ke moya wa lehufa gomme a belaela potego ya mosadi wa gagwe mola e le gore mosadi yoo ga se a itšhilafatša,
15 go sa šetšwe gore boemo ke bofe, gona monna yoo a tliše mosadi wa gagwe go moperisita+ gotee le sebego sa mosadi yoo, a tle le yena mosadi yoo wa gagwe, sebego seo e be bupi bja garase* ka sebjaneng sa dilithara tše pedi. A se bo tswake ka makhura goba senkgišabose+ ka gobane ke sebego sa mabele sa lehufa, ke sebego sa mabele sa kgopotšo seo se gopotšago motho molato.
16 “‘Moperisita a batametše mosadi yoo a mo emiše pele ga Jehofa.+
17 Moperisita a tšee meetse a makgethwa ka sebjana sa letsopa gomme a tšee o mongwe wa mmu wo o lego fase taberenakeleng a o tšhele ka moo meetseng ao.
18 Moperisita a emiše mosadi yoo pele ga Jehofa gomme a dire gore moriri wa mosadi yoo o lekelele, ke moka ka diatleng tša mosadi yoo a tšhele sebego sa mabele sa kgopotšo, ke gore, sebego sa mabele sa lehufa.+ Ka seatleng moperisita a sware meetse a galakago ao a tlišago thogako.+
19 “‘Moperisita a mo eniše a re go yena: “Ge e ba go se na monna yo mongwe yo a robetšego le wena goba ge e ba o se wa arogela ditšhileng le ge e le dife mola o na le monna,+ gona o šireletšege kotsing ya meetse a ao a galakago ao a tlišago thogako.
20 Eupša ge e ba wena o arogile mola o na le monna,+ le ge e ba o itšhilafaditše wa robala le monna yo mongwe+ ka ntle le monna wa gago,—”
21 Moperisita a eniše mosadi yoo keno ya thogako+ a re go yena: “Anke Jehofa a dire gore o be mohlala dithogakong le dikenong gare ga setšhaba sa geno ka gore Jehofa a dire gore serope*+ sa gago se senyege gomme mpa ya gago e kokomoge.
22 Meetse a ao a bakago thogako a tsene ka maleng a gago gore a kokomoše mpa ya gago le go senya serope sa gago.” Mosadi yoo a arabe a re: “Amene! Amene!”
23 “‘Moperisita a ngwale dithogako tše pukung+ gomme a di phumole+ ka meetseng a galakago.
24 A nweše mosadi yoo meetse a galakago ao a tlišago thogako+ gomme meetse ao a tlišago thogako ona a tsene go yena a mo galakele.
25 Moperisita a tšee sebego sa mabele+ sa lehufa ka seatleng sa mosadi yoo, a tšokoletše sebego seo sa mabele pele le morago pele ga Jehofa ke moka a se batametše kgauswi le aletare.
26 Moperisita a tšee se sengwe sa sebego sa mabele e le segopotšo+ gomme a se fišetše aletareng se thuntšhe muši, ka morago ga moo a nweše mosadi yoo meetse ao.
27 E re ge a mo nwešitše meetse ao mola e le gore o itšhilafaditše ka go se botegele monna wa gagwe,+ gona meetse ao a tlišago thogako a tsene go yena a mo galakele, mpa ya gagwe e kokomoge, serope sa gagwe se senyege gomme mosadi yoo e be thogako setšhabeng sa gabo.+
28 Eupša ge e ba mosadi yoo a sa itšhilafatša e bile a hlwekile, gona a šireletšege kotlong e bjalo;+ monna wa gagwe a mo imiše.
29 “‘Woo ke molao wa mabapi le lehufa+ tabeng ya ge mosadi a ka aroga+ mola a na le monna+ gomme a itšhilafatša,
30 goba tabeng ya ge monna a ka tsenwa ke moya wa lehufa gomme a belaela potego ya mosadi wa gagwe; a emiše mosadi yoo pele ga Jehofa ke moka moperisita a phethagatše molao wo ka moka go yena.
31 Monna yoo a hloke molato, eupša mosadi yoo yena o tla ikarabela bakeng sa molato wa gagwe.’”
^ Go bonagala “serope” se emela ditho tša bong.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D5%26wtlocale%3DSE%26srcid=share⊂ject=Bala Beibele Inthaneteng